Naţionala masculină de handbal a României a ratat calificarea la Campionatul Mondial din 2025. Tricolorii au fost învinşi de echipa Cehiei, cu scorul de 29-20 (15-9), duminică, la Brno, în manşa secundă a barajului pentru turneul final. În tur, România se impusese la limită, scor 31-30.
România a fost întrecută clar de Cehia în retur, gazdele începând în forţă, cu 6-1. La pauză, cehii conduceau la şase goluri, 15-9, în final câştigând fără prea mari emoţii cu 29-20.
Golurile echipei antrenate de George Buricea au fost marcate de Andrei Drăgan 5, Ionuţ Nistor Ioniţă 4, Gabriel Cristian Ilie 3, Demis Cosmin Grigoraş 2, Nicolae Cristian Ungureanu 2, Daniel Stanciuc 1, Alexandru George Andrei 1, Călin Dedu 1, Andrei Buzle 1.
România a participat de 14 ori la Campionatul Mondial, dar ultima oară a fost în 2011 (locul 19). Campionatul Mondial de anul viitor va avea loc în perioada 14 ianuarie-2 februarie, în Croaţia, Danemarca şi Norvegia.